L 159 I/4
EL
Επίσημη Εφημερίδα της Ευρωπαϊκής Ένωσης
23.6.2023
(26)
Οι εν λόγω προπαγανδιστικές ενέργειες έχουν διοχετευτεί μέσω διάφορων μέσων ενημέρωσης υπό τον μόνιμο άμεσο ή έμμεσο έλεγχο της ηγεσίας της Ρωσικής Ομοσπονδίας.
Οι ενέργειες αυτές συνιστούν σημαντική και άμεση απειλή για τη δημόσια τάξη και την ασφάλεια της Ένωσης.
Τα εν λόγω μέσα ενημέρωσης είναι ουσιαστικής και καθοριστικής σημασίας για την προώθηση και την υποστήριξη του επιθετικού πολέμου κατά της Ουκρανίας και για την αποσταθεροποίηση των γειτονικών της χωρών.
(27)
Δεδομένης της σοβαρότητας της κατάστασης και ως απάντηση στις ενέργειες της Ρωσίας που αποσταθεροποιούν την κατάσταση στην Ουκρανία, είναι αναγκαίο, με τρόπο σύμφωνο με τα θεμελιώδη δικαιώματα και ελευθερίες που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως με το δικαίωμα στην ελευθερία έκφρασης και πληροφόρησης όπως αναγνωρίζεται στο άρθρο 11 αυτού, να θεσπιστούν περαιτέρω περιοριστικά μέτρα ώστε να ανασταλούν επειγόντως οι δραστηριότητες ραδιοτηλεοπτικής μετάδοσης αυτών των μέσων ενημέρωσης στην Ένωση ή που απευθύνονται στην Ένωση.
Τα μέτρα θα πρέπει να διατηρηθούν έως ότου δοθεί τέλος στον επιθετικό πόλεμο κατά της Ουκρανίας και έως ότου η Ρωσία και τα συνδεδεμένα με αυτήν μέσα ενημέρωσης σταματήσουν να διεξάγουν προπαγανδιστικές ενέργειες κατά της Ένωσης και των κρατών μελών της.
(28)
Σύμφωνα με τα θεμελιώδη δικαιώματα και ελευθερίες που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης, ιδίως με το δικαίωμα στην ελευθερία έκφρασης και πληροφόρησης, την επιχειρηματική ελευθερία και το δικαίωμα ιδιοκτησίας όπως αναγνωρίζονται στα άρθρα 11, 16 και 17 αυτού, τα εν λόγω μέτρα δεν εμποδίζουν τα μέσα ενημέρωσης και το προσωπικό τους να ασκούν δραστηριότητες στην Ένωση εκτός από τη ραδιοτηλεοπτική μετάδοση, όπως έρευνα και συνεντεύξεις.
Ιδίως, τα εν λόγω μέτρα δεν αλλοιώνουν την υποχρέωση σεβασμού των δικαιωμάτων, των ελευθεριών και των αρχών που αναφέρονται στο άρθρο 6 της Συνθήκης για την Ευρωπαϊκή Ένωση και ορίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης και στα συντάγματα των κρατών μελών, στο πλαίσιο των αντίστοιχων πεδίων εφαρμογής τους.
(29)
Προκειμένου να διασφαλιστεί η συνοχή με τη διαδικασία που προβλέπεται στην απόφαση 2014/512/ΚΕΠΠΑ για την αναστολή των αδειών ραδιοτηλεοπτικής μετάδοσης, το Συμβούλιο θα πρέπει να ασκήσει εκτελεστικές αρμοδιότητες προκειμένου να αποφασίσει, μετά από εξέταση των αντίστοιχων περιπτώσεων, εάν τα περιοριστικά μέτρα πρέπει να τεθούν σε εφαρμογή κατά την ημερομηνία που ορίζεται στον κανονισμό (ΕΕ) αριθ.
833/2014 όσον αφορά διάφορες οντότητες που απαριθμούνται στο παράρτημα XV του κανονισμού (ΕΕ) αριθ.
833/2014.
(30)
Η απόφαση (ΚΕΠΠΑ) 2023/1217 επεκτείνει την απαγόρευση της οδικής μεταφοράς αγαθών στην Ένωση με ρυμουλκούμενα και ημιρυμουλκούμενα ταξινομημένα στη Ρωσία, μεταξύ άλλων όταν έλκονται από φορτηγά ταξινομημένα εκτός Ρωσίας.
(31)
Οι απόπειρες καταστρατήγησης των περιοριστικών μέτρων της Ένωσης έχουν οδηγήσει σε απότομη αύξηση των αθέμιτων πρακτικών από σκάφη που μεταφέρουν ρωσικό αργό πετρέλαιο και προϊόντα πετρελαίου.
Κατά συνέπεια, η απόφαση (ΚΕΠΠΑ) 2023/1217 απαγορεύει την πρόσβαση σε λιμένες και κλεισιάδες στο έδαφος της Ένωσης σκαφών που εκτελούν μεταφορτώσεις από πλοίο σε πλοίο και για τα οποία οι αρμόδιες αρχές έχουν εύλογες υπόνοιες ότι παραβιάζουν την απαγόρευση εισαγωγής ρωσικού αργού πετρελαίου και προϊόντων πετρελαίου διά θαλάσσης στην Ένωση ή ότι μεταφέρουν ρωσικό αργό πετρέλαιο ή προϊόντα πετρελαίου που έχουν αγοραστεί σε τιμή υψηλότερη από το ανώτατο όριο τιμών το οποίο έχει συμφωνηθεί από τον Συνασπισμό για τον Καθορισμό Ανώτατων Τιμών.
Η εν λόγω απαγόρευση εφαρμόζεται σε όλα τα σκάφη, ανεξάρτητα από τη σημαία νηολόγησής τους, και σε κάθε μεταφόρτωση από πλοίο σε πλοίο που πραγματοποιείται ανά πάσα στιγμή κατά τη διάρκεια του ταξιδιού προς λιμένες ή κλεισιάδες κράτους μέλους.
Σε κάθε περίπτωση, θα απαγορεύεται η πρόσβαση σκαφών σε λιμένες και κλεισιάδες στο έδαφος της Ένωσης, εάν δεν έχουν κοινοποιήσει στην αρμόδια αρχή τουλάχιστον 48 ώρες νωρίτερα την πραγματοποίηση μεταφόρτωσης από πλοίο σε πλοίο εντός συγκεκριμένων γεωγραφικών περιοχών.
Επιπλέον, η εν λόγω απαγόρευση θα ενισχύσει περαιτέρω τα μέτρα που έχουν θεσπίσει τα κράτη μέλη για την προστασία των ακτών τους από πιθανά περιβαλλοντικά ατυχήματα που προκαλούνται από τις εν λόγω μεταφορτώσεις από πλοίο σε πλοίο.
(32)
Η απόφαση (ΚΕΠΠΑ) 2023/1217 απαγορεύει επίσης την πρόσβαση σε λιμένες και κλεισιάδες στο έδαφος της Ένωσης σκαφών για τα οποία οι αρμόδιες αρχές έχουν εύλογες υπόνοιες ότι προβαίνουν σε παράνομες παρεμβολές στα συστήματά τους αυτόματης αναγνώρισης (ΣΑΑ) σκαφών, τα θέτουν εκτός λειτουργίας ή τα αδρανοποιούν με άλλο τρόπο όταν μεταφέρουν ρωσικό αργό πετρέλαιο και προϊόντα πετρελαίου κατά παράβαση του κανονισμού V/19 σημείο 2.4 της SOLAS.
Η απαγόρευση αυτή δεν εφαρμόζεται σε περιπτώσεις όπου τα ΣΑΑ σκαφών μπορούν νομίμως να τεθούν εκτός λειτουργίας δυνάμει διεθνών συμφωνιών, κανόνων ή προτύπων που προβλέπουν την προστασία πληροφοριών ναυσιπλοΐας, όπως η ναυσιπλοΐα σε ύδατα υψηλού κινδύνου για την ασφάλεια.
Η εν λόγω απαγόρευση εφαρμόζεται σε όλα τα σκάφη, ανεξάρτητα από τη σημαία νηολόγησής τους, και για κάθε παράνομη παρεμβολή στο σύστημα πλοήγησης ανά πάσα στιγμή κατά τη διάρκεια του ταξιδιού προς λιμένες ή κλεισιάδες κράτους μέλους.